Tuleval laupäeval ja pühapäeval toimuvad Lahemaa VIII torupillipäevad, mida korraldab ansambel Lahemaa Rahwamuusikud. Iirimaalt on tulekul torupillipäevade traditsiooniline külaline Neillidh Mulligan poja Fiachra O` Maolagainiga, kes mängib peale torupilli ka viiulit ja vilepilli, ning tütre Caoimhe Ni Mhaolaganiga, kes esitab peale viiulimängu ka iiri vanu soolotantse Sean-nos. Hollandist on oodata pilli mängima ja laulma Jeroen de Goot koos laste Eva-Lotta ning Thor Jellega. Šoti torupillidel musitseerivad Gerry Boor, Nathalie Dirkzwager ja Ko Verkaik. Laupäeval esinevad Palmse mõisas ja kõrtsis ka Eesti torupillimängijad. Pärast on kõrtsis simman koos Kukerpillidega. Pühapäeval musitseerivad torupillipäevalised Vihasoos, Viinistul, Käsmus, Võsul ja Altjal. Äratusmäng on Vihasoo lasteaia-algkooli trepil. Torupillipäeva toetavad Eesti Kultuurkapital, Rahvakultuuri Arendus- ja Koolituskeskus, Virumaa pärimuskultuuri programm, Kuusalu ja Vihula vald ning paljud teised.